Are (artisti)

Are (oikealta nimeltään Pyry Jaala s. 14. tammikuuta 1989) on alkujaan Jyväskylästä kotoisin oleva rap-artisti. Hän on KPC- ja JKL Funk Days -kollektiivien jäsen.

Ura 
Are aloitteli uraansa freestyle rap -kilpailuissa. Vuonna 2006 hän sijoittui Rap SM -kilpailussa hopeasijalle, ja seuraavana vuonna hän voitti kilpailun. Keväällä 2008 hän voitti Kelohonka-Battlen Rovaniemellä. 

Jyväskyläläiseen JKL Funk Days -kollektiiviin kuulunut Are levytti Skill Street Entertainmentille, ja hänen ensimmäinen studioalbuminsa Jaalan elämää julkaistiin toukokuussa 2010. Hän oli myös mukana tekemässä Krison ja Rekamin kanssa albumia Rautpohja demot. Vuonna 2012 hän julkaisi Stepan kanssa ...ja naksuvat luupit -nimisen yhteislevyn, joka sijoittui Suomen virallisen albumilistan 49. sijalle. Are teki paluun freestylebattlen pariin nousten 18 kisaajan joukosta voittajaksi historian ensimmäisessä Hattutemppu Battlessa Jyväskylän Ilokivessä. 

Are oli perustamassa aluksi pienlevy-yhtiönäkin toiminutta KPC-kollektiivia. Vuonna 2015 Arelta ilmestyi uusi pitkäsoitto: Raaka ja Leikkaamaton. Levy julkaistiin diginä, CD:nä ja Aren ensimmäisenä vinyyli-soolojulkaisuna. Vuosikymmenen aikana hän julkaisi myös EP-levyt Tupla P ja Dopermannit sekä Aina valveilla. Jälkimmäinen julkaistiin yhteisjulkaisuna Krison Promonauha -EP:n kanssa Meiän Musiikki -yhtiön kautta. 

Are voitti vuonna 2019 järjestetyn Kierosawo battlen ja seuraavana vuonna hän kilpaili MC Kajon kanssa Madventures-televisio-ohjelmassa. Uransa alun jälkeen hän on kuitenkin osallistunut vain harvoin battle rap -kisoihin, joihin tarvittavaa mielentilaa hän kuvasi myrkylliseksi vuoden 2021 haastattelussa. 

Vuonna 2021 Are julkaisi Rekamin Pihlderberg-levymerkin kautta kolmannen sooloalbuminsa Tunnustus.

Varhaiskasvatuksen maisteriksi valmistunut Are on myös toiminut muun muassa hip hopiin keskittyvän opintolinjan linjanjohtajana Alkio-opistossa. Hänelle myönnettiin Jyväskylän kaupungin kulttuuripalkinto vuonna 2022.

Diskografia

Albumit
 Jaalan elämää (2010)
 Rautpohja demot (Krison ja Rekamin kanssa) (2011)
 ...ja naksuvat luupit (Stepan kanssa, 2012)
 Raaka ja leikkaamaton (2015)
 
 Kaiken Teoria (2023)

EP:t 
 Tupla P ja Dopermannit (2016)
 Aina valveilla (2018)

Vierailijana

Lähteet

Aiheesta muualla 

Suomalaiset hip hop -artistit
Rap SM:n voittajat
Elävät henkilöt
Vuonna 1989 syntyneet